《绕门山》
清代·朱彝尊

修途缘广隰，川暝高烟平。迢迢前山路，落日西林明。

舍舟复登前，慰我岩壑情。斧斤山林外，白石丁丁鸣。

危梯悬木杪，幽谷闻人声。阴晴古壁暗，高下苍崖倾。

或见山火出，时闻猿鸟惊。平看雷雨黑，下视源潭清。

微风吹素浪，日夕沄沄生。山田足禾黍，水石明柴荆。

何年此幽栖，深谢世上名。无为在城市，戚戚多所营。

作者简介：朱彝尊(1629～1709)，清代诗人、词人、学者、藏书家。字锡鬯，号竹垞，又号驱芳，晚号小长芦钓鱼师，又号金风亭长。汉族，秀水（今浙江嘉兴市）人。康熙十八年（1679）举博学鸿词科，除检讨。二十二年（1683）入直南书房。曾参加纂修《明史》。博通经史，诗与王士祯称南北两大宗。作词风格清丽，为浙西词派的创始者，与陈维崧并称朱陈。精于金石文史，购藏古籍图书不遗余力，为清初著名藏书家之一。